Id-duwa u l-mard Agħti ġieħ lit-tabib kif jistħoqqlu minħabba li teħtieġu, għax lilu wkoll ħalaq il-Mulej; għax il-fejqan ġej mingħand l-Għoli u hu jieħu r-rigal mingħand is-sultan. Is-sengħa tat-tabib terfagħlu rasu, u quddiem il-kbarat jistagħġbu bih. Il-Mulej ħalaq id-duwa mill-art, u l-bniedem li għandu s-sens ma jżeblaħhiex. Mhux b'zokk l-ilma sar ħelu, biex hekk tingħaraf ħilet Alla? Il-Mulej ta wkoll is-sengħa lill-bnedmin biex jiftaħru bl-għeġubijiet tiegħu. Bihom ifejjaq u jeħles lil min ibati; bihom l-ispiżjar jagħmel it-taħlita. B'hekk xogħol il-Mulej ma jintemm qatt, u mingħandu hemm is-saħħa fuq wiċċ l-art. Ibni, fil-mard tiegħek tħarisx bl-ikrah, imma itlob lill-Mulej, u hu jfejqek. Tbiegħed min-nuqqas tiegħek u imxi b'subgħek dritt, u naddaf qalbek minn kull dnub. Agħmel l-offerta tfuħ u t-tifkira ta' dqiq fin, u fuq l-offerta sawwab żejt kemm tista'. U fittex lit-tabib għax lilu wkoll ħalaq il-Mulej, u tħallihx jitilqek, għax għandek bżonnu. Hemm żmien meta l-fejqan qiegħed f'idejhom; għax huma wkoll jitolbu l-Mulej, biex jagħtihom li jserrħu, li jifhmu l-marda u jfejqu ħalli l-bniedem iżommuh ħaj. Min jidneb quddiem min ħalqu, jaqa' f'idejn it-tabib! Il-vistu Ibni, xerred id-dmugħ fuq mejjet, u bħal wieħed muġugħ għall-aħħar tniehed. Idfen il-katavru tiegħu skont ma jistħoqqlu, u twarrabx fid-difna tiegħu. Il-biki tiegħek ikun ta' mrar u l-għajjat tiegħek ikun imħeġġeġ, u għamillu l-vistu kif inhu xieraq, jum wieħed jew tnejn biex ma jgħidux bik, u mbagħad stabar fl-għali tiegħek. Għax mill-għali tista' tiġi l-mewt, u s-swied il-qalb jifnilek saħħtek. Fl-inkwiet jibqagħlek biss in-niket, ħajja ta' inkwiet issewwidlek qalbek. Tħallix qalbek timtela bin-niket, warrbu minnek u ftakar fi tmiem ħajtek. Tinsiex, ħadd ma jiġi lura; lill-mejjet m'int tagħmillu l-ebda ġid, imma deni lilek innifsek: "Ftakar fil-kundanna tiegħi, għax għad tasal tiegħek ukoll, ilbieraħ jien, u għada int." Kif jistrieħ il-mejjet, ħalli tistrieħ tifkirtu wkoll, u int tfarraġ malli tkun ħarġet ruħu. Il-professjonijiet u s-snajja' Il-kittieb jikseb l-għerf fil-ħin liberu, min għandu ftit x'jagħmel jista' jikseb l-għerf. Kif jista' jsir għaref min jaħdem bil-moħriet, jew min jiftaħar bil-lasta tan-niggieża? Min isuq il-gniedes u hu medhi bix-xogħol tagħhom, u kliemu fuq nisel il-gniedes? Għandu għal qalbu li jaħrat raddiet, u s-sahra tiegħu jgħaddiha jagħlef il-barrin. Hekk ukoll kull ħaddiem u mgħallem tas-sengħa, li jaħdem lejn u nhar; dawk li jonqxu inċiżjonijiet fuq is-siġilli, li bis-sabar ifittxu kif se jonqxu xbihat ta' għamla ġdida: ħsiebhom li jpittru xi xbieha sabiħa, u jagħmlu s-sahra biex ilestu xogħolhom. Hekk ukoll ħaddied maġenb l-inkwina, ħsiebu fix-xogħol tal-ħadid; is-sħana tan-nar tixwilu ġismu, u jkollu jeħodha mas-sħana tal-forn; il-ħoss tal-martell itarraxlu widnejh, u għajnejh ma jaqlagħhomx minn fuq il-mudell, ħsiebu li jlesti xogħlu, u jishar biex jorqmu sewwa. Hekk ukoll il-fuħħari hu u jaħdem bilqiegħda, b'saqajh ir-rota jdawwar; il-ħin kollu mitluf fuq xogħlu, u kulma jagħmel jagħmlu bil-qjies. B'dirgħajh isawwar it-tafal, u b'saqajh irattbu; ħsiebu li jtemm il-lostru, u jishar biex inaddaf il-forn. Dawn kollha jinqalgħu b'idejhom u kull wieħed mgħallem f'senegħtu. Mingħajrhom ma tinbeniex belt, u ma jkunx hemm fejn toqgħod jew fejn iddur. Imma ma jfittxuhomx għall-kunsill tal-poplu, u fil-ġemgħa ma jkunux minn ta' quddiem; fuq is-sedja ta' mħallef ma joqogħdux, u ma jifhmux kif għandu jsir il-ħaqq. Lanqas ma juru tagħlim u ġudizzju, u ma ssibhomx jitkellmu bil-qwiel, imma jirfdu d-dinja maħluqa, u t-talba tagħhom hi għal xogħol sengħethom.